Frederik Nørgaard (S), 1998-12-08:
Da vores ordfører på området ikke kan være til stede, skal jeg fremføre følgende: Vi er selvfølgelig i Socialdemokratiet meget optaget af det spørgsmål, som SF tager op i det her beslutningsforslag. SF har jo tidligere vist interesse for området, bl.a. i forslag til folketingsbeslutning nr. B 33 fra folketingsåret 1996-97.
Og vi deltager i Socialdemokratiet gerne i en debat og indgår gerne i et konstruktivt samarbejde med Folketingets partier om børns placering i fremtidens velfærdssamfund.
Arbejdet med at forbedre børns forhold generelt og især forholdene for de svagt stillede og udsatte børn er jo godt i gang.
Vi er midt i en proces, hvor Folketinget, kommuner og arbejdsmarkedets parter opprioriterer indsatsen for en samlet og mere børnevenlig familiepolitik.
Jeg vil gerne kommentere et par elementer i den børnepolitiske indsats lidt nærmere, men lad mig først takke socialministeren for en gennemgang af flere af de konkrete initiativer, som allerede er sat i værk, og de initiativer, som ventes gennemført i den nærmeste fremtid.
Regeringen har bl.a. søsat mere langsigtede projekter, som skal forbedre forholdene for børn generelt.
Ministeren nævnte f.eks. selv den nye servicelov, som er trådt i kraft den 1. juli 1998.
Loven fastsætter mål og rammer for dagtilbud til børn og herunder den forebyggende og støttende indsats over for børn.
Den sætter også ord på de fysiske rammer, som skal være til stede, for at børn får tilstrækkelig plads og udfoldelsesmuligheder.
Loven er et vigtigt skridt i den rigtige retning, og de tilbagemeldinger, der kommer for tiden, er, at man rundt omkring i kommunerne er i fuld gang med at efterleve lovens ånd.
Man kan også fremhæve satspuljeforliget, hvor der er sat
2,7 mio. kr. af til en styrkelse af børns interesser i tilfælde af skilsmisser
Her får børn som noget nyt en talsmand.
De fleste børn og unge her i landet får heldigvis en god og tryg opvækst, som kan danne grundlag for et godt voksenliv.
Børnene har som regel en god social arv med i bagagen, men vi må også erkende, at der findes en gruppe af børn og unge, som ikke får del i det gode liv, hverken som børn eller som voksne.
I Socialdemokratiet er vi meget opmærksomme på problemstillingen omkring den sociale arv, specielt i forhold til de svageste børn og unge.
Derfor vedtog regeringen i 1994 en handlingsplan for de svagest stillede børn og unge, hvor der blev afsat midler til udviklingsprojekter for de svagest stillede børnefamilier.
Alt i alt er der sat mange initiativer i gang, og jeg er overbevist om, at der vil komme flere til, men allerede nu er der klare resultater af indsatsen.
I forhold til dagtilbud er det blevet billigere at have et barn i daginstitution, og antallet af tilbud har været stærkt stigende, selv om det i dag må konstateres, at det langtfra er nok. Jeg vil slutte med at sige, at vi i Socialdemokratiet opfordrer til, at Folketinget afventer resultatet af de seneste initiativer, før vi gør endelig status over den samlede indsats.
I Socialdemokratiet er vi altid villige til at diskutere med SF og andre interesserede partier for at gøre tingene bedre.
Men lad os være enige om, at der er tale om en proces, der først lige er startet, og hvor en række gode initiativer skal give mulighed for at komme ordentligt i gang.
På den baggrund skal jeg afvise forslaget.